**PRIČA O STABLU**

Bilo je to jednoga dana u rano proljeće.

Sunce je grijalo zemlju.

Oko visokog, starog stabla bilo je neobično živo.

Ptice su letjele na sve strane.

Cvrkutale su kao djeca u igri.

Vjeverica se penjala i spuštala po stablu.

Obavljala je svoje svakodnevne poslove.

Mravi su žurili u kolonama.

Bili su marljivi.

Samo je stablo mirno i pažljivo promatralo život oko sebe.

„Kako može stajati uvijek tako nepomično?“- pitale su jedna drugu ptice.

„Zašto malo ne prohodaš po livadama?“- pitala ga je vjeverica.

Mravi nisu ništa pitali jer su puno radili.

Poneki od njih je pomislio: „Kako mu nije dosadno stajati na istome mjestu?“

Onda se pojavio vjetar.

Donio je kišne oblake.

Zanjihao je krošnju stabla.

Stablo je zašuštalo lišćem i odgovorilo:

„Zašto da hodam, trčim, letim?

Ovdje gdje stojim imam dovoljno hrane.

Svake godine cvjetam, listam i dajem plodove.

Nije mi dosadno.

Od vas životinja saznajem sve što se događa uokolo.

Mnogo saznam i od Ivice i njegove obitelji.

Oni često sjede u hladovini moje krošnje i pričaju.

Osim toga, sjećam se i Ivičina djeda, njegova djeda i djeda njegova djeda.

Sjećam se svih jer sam ja jako staro stablo.

Pamtim iz vremena kada vi još niste rođeni.

A, kada puhne vjetar, donese mi vijesti iz najudaljenijih krajeva zemlje.“

Ivan Goleš